section_heading: Sadržaj
paragraph_text: Danas, nakon bezbroj epizoda Zvjezdanih staza, znanstvena fantastika nas je navikla na brojna tehnička čuda, tako da biti originalan nije više jednostavno kao što je to bilo 1970-ih godina. Međutim, Aster Blistok ima jednu stvar jedinstvenu i u tom pogledu - Srebrni Delfin. Konstruirao ga je Korijan, Asterov tajanstveni otac, i nitko u svemiru ne pozna sve njegove mogućnosti. Zeleni proplanak (omiljeno Maskijevo mjesto), umjetno sunce (na nešto slično nailazi se u Zagorovoj epizodi "Demoni ludila"), fluidnost i promjene oblika, dvorane odjeka, skrivene odaje... nisu ono što se očekuje od najmoćnijeg broda svih vremena. Sve je tu osobno i posebno, brod je postao svijet u malom koji se prilagođava svome vlasniku, bio on Aster ili Korijan, te se postavlja pitanje da li je brod možda živ. Postoji, naravno i Zlatni delfin, brod kojeg je Korijan izgradio za Veliki zbor, naizgled su potpuno isti, ali na njemu nema tajni i "friziranja" koja su ugrađena tijekom godina koje je na Srebrnom delfinu proveo njegov konstrukotor. U sceni kada Purpurna garda puca na Srebrnog Delfina, Maski kaže Asteru: "''Glupani, uzalud troše streljivo. Povećaj brzinu Astere, da ih više ne gledamo''."